Author: valera
Last saved by: agenda0
Company: Úrad vlády Slovenskej republiky

Úrad vlády SR						 Na rokovanie vlády SR
Sekcia hospodárskej politiky					 dňa 5.9.2001
									 k číslu: 5826/2001
									 k bodu: 40

Stanovisko

k Návrhu Memoranda o porozumení medzi vládou Slovenskej republiky a spoločnosťou AFE Metal o priamej investícii spoločnosti AFE Metal
na Slovensku

I.

	Materiál predkladá minister hospodárstva ako iniciatívny. Obsahuje návrh uznesenia, predkladaciu správu, návrh memoranda, vyhodnotenie pripomienkového konania, komuniké a prílohy.

	Francúzska spoločnosť AFE Metal, pôsobiaca v oblasti metalurgie, sa rozhodla investovať na Slovensku v Martine.  Na rozvoj svojich aktivít založila dcérsku spoločnosť AFE Foundry, s.r.o., ktorá už pôsobí v areáli ZTS TEES, a.s. Martin v konkurze. 

	Realizáciou investícií v štyroch etapách (do roku: 2002, 2005, 2007 a 2010) vo výške 24 mil. EUR (asi 1039 mil. Sk v aktuálnom kurze) sa do roku 2010 vytvorí 620 nových pracovných miest priamo   a ďalších 200 pracovných miest nepriamo, pričom ročný obrat v cieľovom roku dosiahne 31,8 mil. EUR (1,37 mld. Sk) s tým, že asi 50 % výroby bude určených na export.

	V navrhnutom memorande vláda potvrdzuje poskytnutie daňového úveru v súlade so zákonom, zaručuje oslobodenie dovozu technológií od dovozného cla, vynaloží maximálne úsilie aby spoločnosti AFE Foundry boli poskytnuté finančné príspevky na vytvorenie nových pracovných miest a na rekvalifikáciu pracovníkov a aby dodávateľ elektrickej energie zabezpečil nároky spoločnosti AFE Foundry,  súhlasí aby FNM SR poskytol svojej dcérskej spoločnosti AUTO Martin, a.s.,10mil. Sk na zvýšenie jej základného imania  10 mil. Sk, svojím uznesením rozhodne o použití prostriedkov FNM SR vo výške 10mil. Sk pre AUTO Martin a zaväzuje sa vynaložiť maximálne úsilie na prípadné zabezpečenie alternatívnej formy napojenia výrobného areálu na elektrorozvodné zariadenie.

	Na druhej strane spoločnosť AFE Metal potvrdzuje, že spoločnosti AFE Foundry bude dodaná technológia s príslušným vybavením, spoločnosť AFE Foundry potvrdzuje, že investíciou zabezpečí do roku 2010 vytvorenie 620 nových pracovných miest priamo a 200 pracovných miest nepriamo a zaväzuje sa, že do 10 rokov vybuduje, alebo zrekonštruuje v lokalite mesta Martin výrobné, skladové a administratívne priestory vo výmere min. 24 000 m² zastavanej plochy a z vlastných zdrojov prefinancuje napojenie areálu spoločnosti na prípojku zemného plynu, pričom vybudované zariadenia následne odkúpi SPP odštepný závod Prievidza.

	Zabezpečovaním záväzkov obsiahnutých v memorande sa poverujú MH SR a AFE Foundry.

II.

	Pripomienkového konania k materiálu sa zúčastnilo 10 orgánov, z ktorých 3 nemali pripomienky. Pripomienky ostatných účastníkov boli akceptované, alebo vysvetlené.

III.

	Schválenie predloženého návrhu memoranda o porozumení	 umožní novou podnikateľskou aktivitou využiť jestvujúce priestory ZTS TEES Martin, a.s. v konkurze, za podmienok vyjadrených pre obe strany v memorande. Celá investičná akcia je rozložená do 10 ročného obdobia, čomu úmerne sa rozložia aj jej účinky.

	V texte memoranda odporúčame vykonať niektoré úpravy.

	Podľa bodu 4.3 vláda vyjadruje súhlas s poskytnutím prostriedkov FNM SR na zvýšenie základného imania svojej dcérskej spoločnosti. O poskytnutí prostriedkov FNM SR na tento účel (§ 28, odsek 3, písm. c, zákona č. 92/1991 Zb.) rozhoduje FNM SR. Preto odporúčame  text bodu 4.3 v memorande upraviť takto: 

S cieľom prispieť k posilneniu priorít regionálneho rozvoja okresu Martin, ako aj k rozvoju automobilového priemyslu na Slovensku, vláda podporí rozhodnutie FNM SR,  aby tento poskytol svojej dcérskej spoločnosti AUTO Martin, a.s.  sumu 10 000 000 Sk formou navýšenia základného imania spoločnosti AUTO Martin, a.s. na zabezpečenie vybudovania a obnovy infraštruktúrý vo výrobnom areáli spoločnosti AFE Foundry na slovensku.

	Do textu bodu 4.4 odporúčame doplniť účel na ktorý majú byť poskytnuté prostriedky použité.

	Materiál nebol prerokovaný v Porade ekonomických ministrov vlády SR.

	Návrh uznesenia vlády odporúčame upraviť nasledovne:

- doplniť novú časť:

B. súhlasí

     B.1.  s použitím prostriedkov Fondu národného majetku SR v objeme 10 mil. Sk   pre rok 2001 na podporu a realizáciu rozvojového programu spoločnosti AFE Foundry, s.r.o.  v lokalite Martin pre spoločnosť AUTO Martin, a.s., v súlade s § 28 ods. 3, písm. b) bod 4 zákona č. 92/1991 Zb. o podmienkach prevodu majetku štátu na iné osoby v znení neskorších predpisov;

- bod C.1.  (pôvodné označenie) upraviť text:

 	   v rámci výdavkovej časti fondu na rok 2001, vyčleniť pre spoločnosť AUTO  Martin, a.s.  prostriedky v objeme 10 mil. Sk na podporu a realizáciu  rozvojového programu  spoločnosti AFE Foundry, s.r.o. v lokalite Martin v zmysle § 28 ods. 3 písm. b) bod 4 zákona č. 92/1991 Zb. o podmienkach prevodu majetku štátu na iné osoby v znení neskorších predpisov;

							Termín: do 15. septembra 2001
	
	Odporúčame vláde rozhodnúť o predloženom návrhu s prihliadnutím na vyššie uvedené pripomienky a výsledok rozpravy vlády k materiálu.

Bratislava 31.8.2001